Olav S. Stokke

Olav Sigurd Stokke (1934–2026) var en norsk forsker med utviklingsbistand som spesialområde. Han arbeidet som seniorforsker ved Norsk utenrikspolitisk institutt (NUPI), hvor han hadde sitt virke fra 1960-tallet.

Olav Stokke var utdannet magister (mag.art.) i statsvitenskap (1960) med magisteravhandling om FN på Gaza. Han var forskningsstipendiat ved NUPI i perioden 1962–1965. I årene 1965–1972 var han ansatt som forsker ved Nordiska Afrikainstitutet i Uppsala, før han vendte tilbake til NUPI. Stokke var i mange år leder for NUPIs avdeling for utviklingsstudier og tjenestegjorde i flere perioder som fungerende direktør og forskningssjef. Han var rådgiver for Regjeringen i bistandspolitiske spørsmål (Finansdepartementet 1973, Utenriksdepartementet 1983–1984).St. meld. nr. 71 (1972–73), St. meld. nr. 36 (1984–85)

I unge år var han engasjert i politisk og organisatorisk arbeid for Venstre og var også en periode redaktør for avisen Fjell-Ljom på Røros.Sverre Lodgaard, Jon Harald Sande Lie og Kari Osland: Olav Stokke (1934-2026) - NUPI 30. jan. 2026 og Aftenposten 6. feb. 2026

Stokkes vitenskapelige produksjon omfatter blant annet:
 The UN and Development: From Aid to Cooperation (Bloomington, IN, 2009)
 Norge og den tredje verden. Program, oppfølging og perspektiver for en ny økonomisk verdensordning (Oslo, 1979)
 Sveriges utvecklingsbistånd och biståndspolitik. (Uppsala, 1978)
 Norsk Utviklingsbistand (Uppsala, 1975)
 Nigeria. An Introduction to the Politics, Economy and Social Setting of Modern Nigeria (Uppsala, 1970)

Stokke redigerte i tillegg en lang rekke antologier og var i over tre tiår redaktør for Forum for Development Studies, som utgis av det britiske forlaget Routledge.

 Referanser 

Kategori:Norske forskere
Kategori:Norske statsvitere